CCXXVI.  Privilegium pro capitulo Pistoriensi.   (Veronae April. 4.) [ZACHARIA,  Anecdota medii aevi  235.]
LUCIUS episcopus, servus servorum Dei, dilectis filiis NIVALDO Pistoriensis Ecclesiae praeposito, ejusque fratribus tam praesentibus quam futuris canonice substituendis in perpetuum.
Desiderium quod ad religionis propositum et animarum salutem pertinere monstratur, Deo auctore sine aliqua est dilatione complendum. Eapropter, dilecti in Domino filii, vestris justis postulationibus clementer annuimus, et praedecessorum nostrorum felicis memoriae Urbani, Eugenii et Alexandri Romanorum pontificum vestigiis inhaerentes, hospitalem domum de Umbroncello, quam praedecessores vestri studiis et impensis suis construxisse noscuntur, sub beati Petri et nostra protectione suscipimus et praesentis scripti privilegio communimus; statuentes ut quascunque possessiones, quaecunque bona praedicta domus in praesentiarum juste et canonice possidet, aut in futurum concessione pontificum, largitione regum vel principum, oblatione fidelium, seu aliis justis modis, Deo propitio, poterit adipisci, firma ei et illibata permaneant in quibus haec propriis duximus exprimenda vocabulis: Decimarum, quae vobis a populo dantur, partem decimam, et laborum vestrorum decimas, quemadmodum ab iisdem praedecessoribus vestris unanimiter est statutum. Praeterea ejusdem tenoris privilegium caeteris quoque per vestrum episcopatum sitis hospitalibus indulgemus. Ei videlicet quod juxta villam Quarratam aedificatum est, et quod juxta Caprariam oppidum, et quod in prato quod dicitur Episcopi, et quod juxta locum qui dicitur Crux brandeliana; hospitale de Docio, quod ab aedificatore Esnello nomine per scriptum publicum vobis concessum est; et quoque quod in Brisceto praedecessorum vestrorum studiis impensisque aedificatum est. Quod nimirum praedicto vestro xenodochio de Umbroncello, quemadmodum a memorato praedecessore nostro statutum est, perpetuis temporibus subjectum esse decernimus. Quia vero extra urbes hae hospitales domus consistunt, hujus privilegii decreto statuimus ut infra unum stadium nemo juxta eas aliquem capere, praedari, aut hostiliter disturbare praesumat. Quarum omnium ordinationes ac dispositiones vobis vestrisque successoribus ad exemplar praefati Alexandri papae duximus committendas, ut eorum qui in vobis religiosiores fuerint voluntate communi, communicato etiam fratrum Vallis Umbrosiane consilio, consensu quoque vestri episcopi, si Catholicus fuerit, nihilominus adhibito. Rectores eisdem domibus praeponantur qui secundum Deum earum curam habere et pauperibus eo convenientibus sollicite ministrare procurent. Decernimus ergo ut nulli omnino hominum liceat easdem domos temere perturbare, aut in eisdem aliquem capere, aut eis subditas possessiones auferre, minuere, vel temerariis vexationibus fatigare; sed omnia integra conserventur, eorum, pro quorum sustentatione concessa sunt usibus, eorumque saluti qui obtulerint, profutura, salva sedis apostolicae auctoritate. Si qua igitur in futurum ecclesiastica saecularisve persona, etc. Ego Lucius catholicae Ecc. episcopus. Ego Theodinus Portuensis Sanctae Rufinae sedis episcopus subscripsi. Ego Henricus Albanensis episcopus. Ego Theobaldus Ostiensis, et Velletrensis episcopus. Ego Joannes presbiter cardinalis tituli Sancti Marci. Ego Laborans presb. card. tit. S. Mariae trans Tiberim, ac Callixti. Ego Umbertus tit. S. Laurentii in Damaso presb. card. Ego Pandulfus presb. card. tit. Duodecim Apostolorum. Ego Albinus presb. card. tit. S. Crucis in Jerusalem. Ego Melior presb. card. SS. Joannis, et Pauli, et Pamachii. Ego Arditio diac. card. S. Theodori. Ego Gratianus SS. Cosmae et Damiani diaconus cardinalis. Ego Soffredus S. Mariae in Via Lata diac. card. Datum Veronae per manum Alberti, S. Romanae Ecclesiae presbyteri cardinalis et cancellarii, II Nonas Aprilis, indict. III, Incarnationis Dominicae an. 1185 pontificatus verodom ni Lucii papae III anno IV.